**ΠΕΡΙΓΡΑΦΗ ΥΠΟΤΡΟΦΙΩΝ ΕΚΟ**

Οι υπότροφοι υποχρεούνται να συμμετέχουν με φυσική παρουσία σε εκπαιδευτικές και ερευνητικές δραστηριότητες, που πραγματοποιούνται σε χώρους εκπαίδευσης, καλύπτοντας ειδικές ανάγκες της Σχολής ή του Τμήματος φοίτησής τους, καθώς και σε μονάδες εκπαίδευσης ή έρευνας (π.χ. Εργαστήρια, κλινικές και βιβλιοθήκες), αλλά **όχι σε πρόσωπα**.

Συνολικά, προσφέρουν τις υπηρεσίες τους τα χρονικά διαστήματα Φεβρουάριο – Ιούνιο 2020 και Σεπτέμβριο-Δεκέμβριο 2020, με είκοσι τέσσερις (24) ώρες παρουσίας μηνιαίως.

Το ποσό της υποτροφίας καταβάλλεται δύο φορές το χρόνο (τον Ιούνιο και τον Δεκέμβριο) στον/στη δικαιούχο, μετά από την υποβολή των μηνιαίων γραπτών βεβαιώσεων (σχετικό έντυπο χορηγείται από το Τμήμα Σπουδών).

**Η βεβαίωση:**

* + αναγράφει το ονοματεπώνυμο του/της υποτρόφου, τη δομή που έχει απασχοληθεί και το είδος και τις ώρες της εθελοντικής εργασίας που έχει προσφέρει σε ημερήσια βάση (παράρτημα Α)
  + υπογράφεται από το μέλος ΔΕΠ, που έχει οριστεί αρμοδίως από τη Σχολή/το Τμήμα ως υπεύθυνος/η διαχείρισης του Προγράμματος των Υποτροφιών ευαίσθητων κοινωνικών ομάδων και τον/την Πρόεδρο της Σχολής/του Τμήματος που φοιτά ο/η υπότροφος
  + σφραγίζεται από τη Γραμματεία της Σχολής/του Τμήματος
  + αν ο/η υπότροφος συμμετέχει σε άλλη δομή του ΑΠΘ, τη βεβαίωση υπογράφει ο εκάστοτε υπεύθυνος της δομής
  + υποβάλλεται συνολικά στο Τμήμα Σπουδών στο τέλος κάθε περιόδου καταβολής της υποτροφίας.

Ακολούθως, η διαδικασία απόδοσης της υποτροφίας υλοποιείται από τον ΕΛΚΕ (κατάθεση σε τραπεζικό λογαριασμό).

Σε περίπτωση που διαπιστωθεί συμπεριφορά ασυμβίβαστη με την ιδιότητα του/της υποτρόφου, ενημερώνεται η Αντιπρυτανεία Ακαδημαϊκών Θεμάτων και Φοιτητικής Μέριμνας, διακόπτεται άμεσα η υποτροφία και καλείται ο επόμενος δικαιούχος από τον πίνακα κατάταξης.

Το Τμήμα μετά την ανακοίνωση των αποτελεσμάτων οφείλει να ενημερώσει το Τμήμα Σπουδών για το που πρόκειται να τοποθετηθεί ο/η υπότροφος, την εθελοντική εργασία που πρόκειται να προσφέρει καθώς και το ωράριο παρουσίας του/της.

Οι Υπότροφοι παρέχουν εθελοντική εργασία κατά **απόλυτη προτεραιότητα** για την **εξυπηρέτηση φοιτητών Ευαίσθητων Κοινωνικών Ομάδων.**